b'\n_START_ARTICLE_\nFriedrich Dickel\n_START_PARAGRAPH_\nFriedrich Dickel (9. detsember 1913 Vohwinkel, t\xc3\xa4nap\xc3\xa4eval Wuppertal \xe2\x80\x93 22. oktoober 1993 Berliin) oli Saksa DV riigitegelane ja s\xc3\xb5jav\xc3\xa4elane._NEWLINE_Friedrich Dickel oli p\xc3\xa4rit m\xc3\xbc\xc3\xbcrsepa perekonnast. Aastatel 1928\xe2\x80\x931931 \xc3\xb5ppis ta metallivalajaks. Ent erialal t\xc3\xb6\xc3\xb6tas ta l\xc3\xbchikest aega. Seej\xc3\xa4rel oli t\xc3\xb6\xc3\xb6tu ning tegi juhut\xc3\xb6id. Juba 15-aastaselt astus ta Saksamaa Kommunistlikku Noorsoo\xc3\xbchingusse (Kommunistischen Jugendverband Deutschlands) ja oli Vohwinkelis 1929-1931 selle allorganisatsiooni poliitjuht. 1931. aastal astus ta Saksamaa Kommunistlikku Parteisse ja tegutses ka Rahvusvahelises Revolutsiooniv\xc3\xb5itlejate Abistamise Organisatsioonis._NEWLINE_Natsionaalsotsialistide v\xc3\xb5imuletuleku j\xc3\xa4rel 1933. aastal vahistati ta l\xc3\xbchikeseks ajaks, kuid vabastati varsti. Ta l\xc3\xa4ks esialgu Saarimaale ja seal edasi Hollandisse ja Prantsusmaale. Aastatel 1936\xe2\x80\x931937 v\xc3\xb5ttis ta Th\xc3\xa4lmanni-pataljoni koosseisus osa Hispaania kodus\xc3\xb5jast 1937. aastal asus ta elama Moskvasse._NEWLINE_N\xc3\xb5ukogude Liidus sai ta luurealase v\xc3\xa4lja\xc3\xb5ppe. 1941\xe2\x80\x931945 t\xc3\xa4itis ta luurealaseid \xc3\xbclesandeid Hiinas. 1946. aasta detsembris p\xc3\xb6\xc3\xb6rdus ta Saksamaale tagasi._NEWLINE_1949\xe2\x80\x931953 t\xc3\xb6\xc3\xb6tas ta Torgaus ja Berliinis poliitkoolide juhatajana. 1. oktoobril 1952 sai ta kindralmajori auastme. 1953\xe2\x80\x931956 t\xc3\xb6\xc3\xb6tas Friedrich Dickel mitmetel erinevatel s\xc3\xb5jav\xc3\xa4elistel ametikohtadel. 1956\xe2\x80\x931957 oli ta Saksa DV kaitseministri esimene aset\xc3\xa4itja. 1957\xe2\x80\x931959 t\xc3\xa4iendas ta ennast Moskvas Kindralstaabi Akadeemias. 7. oktoobril 1963 sai ta kindralleitnanadi auastme. Armeeteenistusest lahkus ta 30. novembril 1963._NEWLINE_Alates 1967. aastast oli ta Saksamaa Sotsialistliku \xc3\x9chtsuspartei Keskkomitee liige._NEWLINE_14. novembrist 1963 kuni 18. novembrini 1989 oli ta Saksa DV siseminister.'